《自吴岳归》
宋代·李复

鸣凤冈边路，秋风动夕岚。
閒云依绝壁，独鸟下空潭。
畴昔经行惯，重来委曲谙。
试寻遗墨在，投策访僧龛。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。